**ÚJRA SZÓLT A HATLÖVETŰ!**

Csapatunk a REAC Futball csapata a Budapest I. osztály 27. fordulójában idegenben a Svábhegy FC csapatával mérkőzött meg. Sajnos a héten munkánkat nagyon megzavarta a sok sérültünk így vezető edzőnknek igencsak komoly problémát okozott a csapatösszeállítás. Most már azonban a hiba nem fér bele, így a hadra fogható játékosaink ennek szellemében készültek az összecsapásra. A mérkőzést a Siketek sporttelepén, műfüves pályán játszottuk le este fél 9h-kor diszkrét félhomályban. Csapatunk, védelmünk a sok sérült miatt soha nem látott összeállításban lépett pályára. Azonban hál istennek ez nem látszott a pályán az 5. percben rögtön „beköszöntünk” ellenfelünknek. Szántovszki Soma nagyszerűen elhúz a jobboldalon az alapvonal közeléből laposan bead és Kacsó Attila 7 méterről magabiztosan megszerzi a vezetést. 1:0. Tovább támadtunk. A 11. percben megdupláztuk előnyünket. Balázs Ricsi a baloldalon a 16-on kívül cselezgetett, majd a várható beadás helyett váratlanul kapura lőtt és lapos lövése a rövid kapufánál a hálóban kötött ki. 2:0. A gólban talán benne volt egy kicsit az ellenfél kapusa is, de ez legyen az ő problémájuk. Nyomasztó mezőnyfölényben játszottunk ellenfelünk át sem lépte a térfelünket, kapura sem rúgott. A 18. percben jött a harmadik gól. Kasza Dani az ellenfél térfelének közepéről nagyszerűen kiugratja a baloldalon Balázs Ricsit, aki két lépés megtétele után laposan kirúgja a hosszú sarkot. 3:0. Eldőlt a mérkőzés, nyugodtan le lehet írni. Rengeteg lehetőséget dolgoztunk még ki, kisebb-nagyobb helyzeteket, de az első félidőben az eredmény már nem változott. Magabiztos 3:0-s vezetésünknél vonultak a csapatok az öltözőbe. Szurkolóink nyugodtan szotyizgattak, sörözgettek a szünetben mert már szinte mindenki tudta, hogy a második félidő, ha így játszunk tovább sima formalitás. Kezdődött a második félidő a játék képe abszolút nem változott. Továbbra is uraltuk a mérkőzést, nyugodtan szövögethettük akcióinkat. Az 54. percben megszületett 4. találatunk. A 16-on belül kavarodás, már többen befejezhették volna akciónkat, de a labda így is Kacsó Attila elé kerül, aki 8 méterről lapos lövéssel megszerzi 4. gólunkat. 4:0. Sajnos igazán nem sok mindent tudok leírni a második félidő folytatásáról,pedig szereztünk még két gólt. Ellenfelünk annyira nem fejtett ki ellenállást, hogy csak ismételni tudom magam a játék összképéről ami továbbra is teljesen egyoldalú volt a javunkra. A 86. percben megszületik 5. gólunk. A csereként beállt Lőrincz Dani ügyesen elhúz a jobboldalon, a beadása megtalálja Kasza Danit a hosszú ötös környékén és így Kasza Dani kapásból a rövid sarokba helyez. 5:0. Az i-re a pontot Popov Patrik teszi fel, megszerzi hatodik találatunkat. Az agilisan játszó Lőrincz Dani újabb beadása a jobboldalon. Az ötös környékén helyezkedő Popov Patrik elsőre még elhibázza lövését, de a kapusról kipattanó lasztit másodjára már góllá váltja. 6:0. A mérkőzésen az eredmény már nem változik így nagyarányú magabiztos győzelmet arattunk. Sok időnk azonban nincs az örömködésre, mert kedden az elmaradt mérkőzésünket játsszuk az Újbudai FC Voyage csapata ellen a Sport XI. Sportközpontban. Ellenfelünk utolsó ugyan a tabellán, de természetesen nem fogjuk lebecsülni őket. Azt gondolom, hogy a mérkőzésnek mi vagyunk az abszolút favoritjai, de ezt érvényre kell és fogjuk is juttatni a találkozón.

Lászka Balázs vezetőedző értékelése:

Érvényesítettük a papírformát, ez helyenként jó játékkal is párosult. Készülünk a következő mérkőzésünkre, természetesen győzelemre számítok a csapattól.

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György